2011-2013 թթ. ընթացքում, չնայած մեր թափած ջանքերին, մեզ այդպես էլ չհաջողվեց ԱԱԾ-ից ստանալ քաղաքական նկատառումներով դատապարտվածների մասին քիչ թե շատ ամբողջական տեղեկություններ եւ նրանց դատավճիռները: ԱԱԾ-ն` սեփականության իրավունքով խստորեն պահում ու պահպանում է այդ դատավճիռները, համարելով, որ դրանք խիստ գաղտնի փաստաթղթեր են, չկամորեն ու միայն հարկադրված լինելու դեպքերում է դրանք տրամադրում ոչ յուրայիններին: Անգամ այլ` մասնագիտացված պետական կառույցներին, ինչպիսիք, օրինակ, արխիվներն են, չեն տրամադրում այս գործերի կրկնօրինակները: ՊԱԿ-ի գծով դատապարտված մարդկանց նկատմամբ հարուցված քրեական գործերը եւ այդ գործերով կայացված դատավճիռները պահվում են միայն ԱԱԾ արխիվում: Անգամ դատական դեպարտամենտը չունի դրանք: Այդ պատճառով էլ 1953-1964 թթ. դատապարտվածների դեպքում մեզ համար, բացի 2000 թ. ԱԱԾ-ի կողմից ՀՀ նախագահին առընթեր մարդու իրավունքների հանձնաժողովին տրամադրած ցուցակից` լրացուցիչ աղբյուր է ծառայել ԱԱԾ լրատվական ծառայության նախկին ղեկավար Արմենակ Մանուկյանի 2005 թ. Հրապարակված «Քաղաքական այլախոհությունը Հայաստանում 1950-1988 թթ.» գիրքը: